Ekhvan uudeksi johtajaylilääkäriksi valittiin Sari Silventoinen

Etelä-Karjalan hyvinvointialueen (Ekhva) johtajaylilääkäriksi on valittu naistentautien ja synnytysten erikoislääkäri Sari Silventoinen.

Hän työskentelee tällä hetkellä Kanta-Hämeen hyvinvointialueen erikoissairaanhoidossa palvelualueylilääkärinä. Järvenpäässä asuva Sari Silventoinen aloittaa Ekhvalla syyskuun aikana. Hänellä on myös palliatiivisen lääketieteen erityispätevyys ja eMBA-johtamiskoulutus.

– Toivotamme Sarin lämpimästi tervetulleeksi meille. Kiitämme myös kaikkia kymmentä hakijaa siitä, että johtamistyö Ekhvalla kiinnosti heitä. Hakijat olivat kaikki erittäin kovatasoisia ammattilaisia, terveydenhuollon toimialuejohtaja Eva Pihlamaa-Tuononen sanoo.

Sari Silventoinen ilahtui suuresti valinnastaan:
– Odotan innolla uutta tehtävääni, ja olen iloinen, että pääsen osaksi kehitysmyönteistä ja innostavaa organisaatiota, kertoo Silventoinen.

Valokuvaaja Mikko Käkelä

Varasijalle valittiin Markku Tervahauta.

Johtajaylilääkäri toimii hyvinvointialueen vastaavana lääkärinä ja osallistuu sekä hyvinvointialueen että sosiaali- ja terveydenhuollon palvelutuotannon toimialueiden johtoryhmien toimintaan. Virka on lakisääteinen.

Ekhvalla johtajaylilääkärin virkaa on hoitanut väliaikaisjärjestelyin Tuula Karhula keväästä 2024 asti edellisen viranhaltijan siirryttyä toisen työnantajan palvelukseen. Karhula palaa omaan virkaansa hallintoylilääkäriksi.

Avoterveydenhuollon vastuualuejohtaja valittu

Avoterveydenhuollon vastuualuejohtajaksi on valittu Minna Häyhä. Hakuajan päättymiseen 18.7.2025 mennessä tuli kaksi hakemusta, joista vain toinen oli kelpoisuusehdot täyttävä. Minna Häyhä on toiminut edeltävästi samassa tehtävässä määräaikaisesti virkaa toimittavana. Hän aloittaa virassa 1.9.2025 alkaen.

Lisätietoja

Eva Pihlamaa-Tuononen, terveydenhuollon toimialuejohtaja, puh. 040 194 3312, eva.pihlamaa-tuononen@ekhva.fi